Fire personer mistede fredag livet i forskellige frontale sammenstød. Flere andre involverede er kommet slemt til skade.

Klokken 11.23 kørte to biler frontalt sammen på rute 13, Aalborgvej nær Kistrup i Midtjylland.

- En 32-årig mandlig bilist kommer over i modsatte vejbane, hvor han frontalt påkører en bil med en 76-årig mand, som afgår ved døden, siger Anders Olesen, vagtchef hos Midt- og Vestjyllands Politi.

Den 32-årige fra Kjellerup slap med forholdsvis harmløse benbrud og er uden for livsfare. Den 76-årige var fra Viborg.

Den afdøde 76-åriges køretøj. Foto: René Schütze

Kvinde dræbt

Senere på dagen mistede en kvinde livet, da hun var passager i en bil, som stødte frontalt ind i en anden bil. Den 62-årige kvinde døde på stedet, mens føreren i hendes bil blev alvorligt kvæstet. Føreren af den anden bil slap med mindre skader. Ulykken skete på Ugiltvej ved Sindal i Nordjylland.

Fra ulykken ved Sindal. Foto: René Schütze

To mænd dræbt

Fredag aften kunne Midt- og Vestjyllands Politi fortælle, at to mænd var omkommet efter de skader, de havde pådraget sig tidligere i forbindelse med en trafikulykke. Der var igen tale om et frontalt sammenstød, hvor de to mænd i den ene bil ramte en anden på Hovedvej A11, syd for Koldby i Thy.

Den mandlige fører af den anden bil blev kvæstet, men er uden for livsfare.